AIŠKINAMASIS RAŠTAS

Dėl bešeimininkio turto perėmimo

1. **Parengto tarybos sprendimo projekto tikslai ir uždaviniai:**

Parengto sprendimo projekto tikslas – perimti bešeimininkį turtą: Molėtų rajone, Inturkės seniūnijoje, Gališkių kaime esančius statinius (fiziškai pažeistas veršides) Molėtų rajono savivaldybės nuosavybėn ir perduoti Molėtų rajono savivaldybės administracijai patikėjimo teise valdyti, naudoti ir disponuoti juo.

2. Siūlomos teisinio reguliavimo nuostatos:

Lietuvos Respublikos civilinio kodekso 4.58 straipsnio 1 dalis nustato, kad bešeimininkis daiktas nuosavybėn gali būti perduotas tik valstybei arba savivaldybėms teismo sprendimu, priimtu pagal valstybės arba savivaldybės institucijos pareiškimą.

Lietuvos Respublikos vietos savivaldos įstatymo 16 straipsnio 2 dalies 26 punktas nustato, kad sprendimų dėl disponavimo savivaldybei nuosavybės teise priklausančiu turtu priėmimas, šio turto valdymo, naudojimo ir disponavimo juo tvarkos taisyklių nustatymas yra išimtinė savivaldybės tarybos kompetencija.

Lietuvos Respublikos vietos savivaldos įstatymo 16 straipsnio 4 dalis nustato: jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 7 punktas nustato, kad savivaldybė turtą įgyja pagal teismo sprendimą perimdama bešeimininkį turtą.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1 ir 2 dalys nustato, kad savivaldybėms nuosavybės teise priklausančio turto savininko funkcijas, vadovaudamosi įstatymais, įgyvendina savivaldybių tarybos, savivaldybių turtą patikėjimo teise valdo, naudoja ir disponuoja juo savivaldybių institucijos pagal įstatymus savivaldybių tarybų sprendimuose nustatyta tvarka, subjektai turi teisę priimti sprendimus, susijusius su savivaldybių turto valdymu, naudojimu ir disponavimu juo.

Bešeimininkio, konfiskuoto, valstybės paveldėto, valstybei perduoto turto, daiktinių įrodymų, lobių ir radinių perdavimo, apskaitymo, saugojimo, realizavimo, grąžinimo ir pripažinimo atliekomis taisyklių (toliau – Taisyklės), patvirtintų Lietuvos Respublikos Vyriausybės 2004 m. gegužės 26 d. nutarimu Nr. 634 ,,Dėl bešeimininkio, konfiskuoto, valstybės paveldėto, valstybei perduoto turto, daiktinių įrodymų, lobių ir radinių perdavimo, apskaitymo, saugojimo, realizavimo, grąžinimo ir pripažinimo atliekomis taisyklių patvirtinimo“ 3.2 papunktis nustato, kad bešeimininkis daiktas perimamas pagal įsigaliojusį teismo sprendimą, kuriuo daiktas, neturintis savininko (ar jo savininkas nežinomas), pripažintas bešeimininkiu ir perduotas valstybei ar savivaldybei, nerealizuotinus statinius ar jų dalis, kurie neturi savininkų (ar kurių savininkai nežinomi) Taisyklių nustatyta tvarka traukia į apskaitą savivaldybių institucijos.

Utenos apylinkės teismo 2021 m. spalio 12 d. sprendimu civilinėje byloje Nr. e2YT-3185-732/2021 Molėtų r. sav., Inturkės sen., Gališkių k., esantys statiniai – veršidė I su malūnu ir svarstyklėmis ir veršidę II – pripažinti bešeimininkiu turtu ir perduoti Molėtų rajono savivaldybės nuosavybėn.

Molėtų rajono savivaldybei nuosavybės teise priklausančio turto perdavimo valdyti, naudoti ir disponuoti juo patikėjimo teise tvarkos aprašo, patvirtinto Molėtų rajono savivaldybės tarybos 2021 m. sausio 28 d. sprendimu Nr. B1-19 „Dėl Molėtų rajono savivaldybei nuosavybės teise priklausančio turto perdavimo valdyti, naudoti ir disponuoti juo patikėjimo teise tvarkos aprašo patvirtinimo“, 5.1 papunktis nustato, kad Savivaldybės turtas patikėjimo teise gali būti perduodamas Molėtų rajono savivaldybės institucijoms įstatuose ar nuostatuose numatytai veiklai vykdyti; 25 punktas nustato: perduodant Savivaldybės turtą, kurio patikėjimo teise nevaldo jokia kita Savivaldybės institucija, įstaiga, įmonė ar organizacija, aktą pasirašo Tarybos sprendimu įgaliotas asmuo per 10 darbo dienų nuo Tarybos sprendimo įsigaliojimo dienos.

**3. Laukiami rezultatai:**

Savivaldybė, valdydama bešeimininkius statinius (statinių liekanas), galės pasirengti jų nugriovimui.

**4. Lėšų poreikis ir jų šaltiniai:**

Lėšų poreikio nėra.

**5. Kiti sprendimui priimti reikalingi pagrindimai, skaičiavimai ar paaiškinimai.**

Nėra.